KOMISIJOS SPRENDIMAS
2008 m. gruodžio 12 d.
kuriuo įgyvendinamos Tarybos direktyvos 2006/88/EB nuostatos dėl akvakultūros gyvūnų karantino reikalavimų
(pranešta dokumentu Nr. C(2008) 7905)
(Tekstas svarbus EEE)
(2008/946/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/496/EEB, nustatančią gyvūnų, įvežamų į Bendriją iš trečiųjų šalių, veterinarinio patikrinimo organizavimo principus ir iš dalies pakeičiančią direktyvas 89/662/EEB, 90/425/EEB ir 90/675/EEB (1), ypač į jos 10 straipsnio 3 dalies antrą pastraipą ir 10 straipsnio 4 dalies pirmą pastraipą,
atsižvelgdama į 2006 m. spalio 24 d. Tarybos direktyvą 2006/88/EB dėl gyvūnų sveikatos reikalavimų, taikomų akvakultūros gyvūnams ir jų produktams, ir dėl tam tikrų vandens gyvūnų ligų prevencijos ir kontrolės (2), ypač į jos 25 straipsnį ir 61 straipsnio 3 dalį,
kadangi:
(1)
Pagal Direktyvos 2006/88/EB 16 straipsnio 1 dalį įvežant šios direktyvos IV priedo II dalyje išvardytoms ligoms imlių rūšių akvakultūros gyvūnus auginimui ar išteklių atkūrimui valstybėje narėje, zonoje ar teritoriniame vienete, kurie yra paskelbti neapimtais konkrečios ligos, šie gyvūnai turi būti kilę iš valstybės narės, zonos arba teritorinio vieneto, kurie taip pat yra paskelbti neapimtais ligos. Pagal šios direktyvos 44 straipsnio 4 dalį toks pats reikalavimas taikomas teritorijoms, kurioms dėl konkrečios ligos taikomos priežiūros ir likvidavimo programos.
(2)
Pagal Direktyvos 2006/88/EB 17 straipsnio 1 dalį įvežant šios direktyvos IV priedo II dalyje išvardytas ligas pernešančių rūšių gyvūnus auginimui ar išteklių atkūrimui valstybėje narėje, zonoje ar teritoriniame vienete, kurie yra paskelbti neapimtais konkrečios ligos, šių rūšių gyvūnai turi būti kilę iš kitos valstybės narės, zonos arba teritorinio vieneto, kurie yra paskelbti neapimtais ligos, arba turi būti atitinkamą laikotarpį laikomi karantine vandenyje, kuriame nėra atitinkamo patogeno, jei atsižvelgiant į pateiktus mokslinius duomenis ar praktinę patirtį to užtenka, kad konkrečios ligos platinimo rizika sumažėtų iki lygio, priimtino siekiant užkirsti kelią atitinkamos ligos plitimui. Pagal minėtos direktyvos 44 straipsnio 4 dalį toks pats reikalavimas taikomas teritorijoms, kurioms dėl konkrečios ligos taikomos priežiūros ir likvidavimo programos.
(3)
Galimų Direktyvos 2006/88/EB IV priedo II dalyje išvardytas ligas platinančių rūšių sąrašas ir reikalavimai, kuriuos įvykdžius šių rūšių gyvūnus galima laikyti platintojais šios direktyvos 17 straipsnio tikslais, yra išdėstyti 2008 m. gruodžio 12 d. Komisijos reglamento (EB) Nr. 1251/2008, kuriuo įgyvendinamos Direktyvos 2006/88/EB nuostatos dėl akvakultūros gyvūnų ir jų produktų pateikimo rinkai ir importo į Bendriją reikalavimų bei dėl tokiais atvejais taikomų sertifikavimo reikalavimų ir kuriuo patvirtinamas gyvūnų platintojų rūšių sąrašas (3) I priede.
(4)
Direktyvos 2006/88/EB 20 straipsnio 1 dalyje, nukrypstant nuo šios direktyvos 16 straipsnio, numatyta, kad šios direktyvos IV priedo II dalyje išvardytoms ligoms imlių rūšių laukiniai vandens gyvūnai, kurie yra sugauti valstybėje narėje, zonoje ar teritoriniame vienete, nepaskelbtuose neapimtais konkrečios ligos, gali būti paleisti valstybėje narėje, zonoje ar teritoriniame vienete, paskelbtuose neapimtais ligos tik po to, kai prižiūrint kompetentingai institucijai yra laikomi karantine tam tinkamose patalpose, kol ligos plitimo rizika sumažėja iki priimtino lygio. Pagal minėtos direktyvos 44 straipsnio 4 dalį toks pats reikalavimas taikomas teritorijoms, kurioms dėl konkrečios ligos taikomos priežiūros ir likvidavimo programos.
(5)
Pagal Reglamento (EB) Nr. 1251/2008 10 ir 11 straipsnius ligas platinančių rūšių gyvūnai ir laukiniai vandens gyvūnai, skirti auginti, skirti natūralaus išsivalymo plotams, pramoginės žvejybos plotams bei atviroms dekoratyvinių vandens gyvūnų laikymo vietoms, ir imlių rūšių dekoratyviniai vandens gyvūnai, skirti uždaroms dekoratyvinių vandens gyvūnų laikymo vietoms, gali būti importuojami į valstybę narę, zoną ar teritorinį vienetą, paskelbtus neapimtais konkrečios ligos, arba į teritorijas, kurioms dėl konkrečios ligos taikoma priežiūros arba likvidavimo programa, ir nebūdami kilę iš ligos neapimtų teritorijų, jeigu jie buvo atitinkamą laikotarpį laikomi karantine, kaip numatyta Direktyvoje 2006/88/EB. Pagal Direktyvos 91/496/EEB 10 straipsnio 1 dalies pirmą įtrauką karantine gyvūnai gali būti laikomi trečiojoje šalyje.
(6)
Siekiant užtikrinti, kad karantine gyvūnai būtų laikomi taip, kad Direktyvos 2006/88/EB IV priedo II dalyje išvardytų ligų plitimo rizika sumažėtų iki priimtino lygio, reikėtų nustatyti išsamias karantino taisykles.
(7)
Bendrijos karantino patalpoms taikoma Direktyvos 2006/88/EB 3 straipsnio 1 dalies c punkte pateikta „akvakultūros gamybos įmonės“ apibrėžtis. Siekiant užtikrinti gerą gyvūnų sveikatos padėtį Bendrijoje, karantino patalpos trečiosiose šalyse turėtų atitikti reikalavimus, lygiaverčius Direktyvoje 2006/88/EB akvakultūros gamybos įmonėms nustatytiems reikalavimams.
(8)
Jeigu karantine gyvūnai laikomi Bendrijoje, labai svarbu, kad vežant akvakultūros gyvūnų siuntas į karantino patalpas siuntos būtų prižiūrimos, siekiant užtikrinti, kad gyvūnai, kurie turi būti laikomi karantine, būtų saugiai vežami tiesiai į karantino patalpas.
(9)
Karantino patalpos turėtų būti suprojektuotos ir tvarkomos taip, kad būtų užkirstas kelias ligų plitimui tarp karantino skyrių ir tarp karantino patalpų ir kitų akvakultūros gamybos įmonių.
(10)
Tam tikrai su karantinu susijusiai veiklai Bendrijoje taikoma 2004 m. balandžio 29 d. Europos Parlamento ir Tarybos reglamento (EB) Nr. 882/2004 dėl oficialios kontrolės, kuri atliekama siekiant užtikrinti, kad būtų įvertinama, ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių (4), 2 straipsnio 1 dalyje pateikta „oficialios kontrolės“ apibrėžtis. Todėl su karantinu Bendrijoje susijusioms išlaidoms turėtų būti taikomas šio reglamento 27 straipsnis, kuriame numatyta, kad valstybės narės gali imti mokesčius ar privalomuosius mokėjimus, skirtus oficialios kontrolės išlaidoms padengti.
(11)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
I SKYRIUS
DALYKAS, TAIKYMO SRITIS IR APIBRĖŽTYS
1 straipsnis
Dalykas ir taikymo sritis
Šiuo sprendimu nustatomi karantino reikalavimai, numatyti:
a)
Direktyvos 2006/88/EB 17 ir 20 straipsniuose; ir
b)
Reglamento (EB) Nr. 1251/2008 IV skyriuje ir šio reglamento IV priede pateiktuose sertifikatų pavyzdžiuose.
2 straipsnis
Sąvokų apibrėžtys
Šiame sprendime vartojamų sąvokų apibrėžtys:
1)
karantino patalpos - patalpos:
a)
kuriose akvakultūros gyvūnai laikomi karantine;
b)
kuriose yra vienas ar daugiau karantino skyrių; ir
c)
kurioms pagal Direktyvos 2006/88/EB 4 ir 6 straipsnius kompetentinga institucija, kaip apibrėžta Reglamento (EB) Nr. 882/2004 2 straipsnio 4 dalyje, yra suteikusi leidimą ir kurias yra registravusi kaip karantino patalpas, ir kurios atitinka šio sprendimo I priede nustatytus būtinuosius karantino patalpų reikalavimus;
2)
karantino skyrius - fiziškai nuo kito skyriaus atskirtas ir atskirai naudojamas karantino patalpų skyrius, kuriame laikomi tik tos pačios siuntos akvakultūros gyvūnai, turintys tokį patį sveikatos statusą, ir prireikus kontroliniai akvakultūros gyvūnai;
3)
kontroliniai akvakultūros gyvūnai - akvakultūros gyvūnai, kurie laikant gyvūnus karantine naudojami diagnostikos tikslais;
4)
į sąrašą įtrauktos ligos - Direktyvos 2006/88/EB IV priedo II dalyje išvardytos ligos;
5)
patvirtintas kvalifikuotas vandens gyvūnų sveikatos priežiūros specialistas - kvalifikuotas vandens gyvūnų sveikatos priežiūros specialistas, kompetentingos institucijos paskirtas jos vardu karantino patalpose atlikti oficialią kontrolę.
II SKYRIUS
AKVAKULTŪROS GYVŪNŲ KARANTINAS TREČIOSIOSE ŠALYSE
3 straipsnis
Importo reikalavimai
Jeigu pagal Reglamento (EB) Nr. 1251/2008 IV skyrių akvakultūros gyvūnų siuntų importui į Bendriją nustatytas karantino reikalavimas, tokios siuntos į Bendriją importuojamos tik jeigu laikomasi šiame skyriuje nustatytų reikalavimų.
4 straipsnis
Karantino reikalavimai trečiosiose šalyse
1. Karantine gyvūnai turi būti laikomi karantino patalpose, kaip nurodyta 2 straipsnio 1 dalies c punkte.
2. Karantino patalpas turi kontroliuoti kompetentinga institucija, kuri privalo:
a)
bent kartą per metus apsilankyti karantino patalpose;
b)
užtikrinti, kad karantino patalpos atitiktų šiame sprendime nustatytus reikalavimus;
c)
atlikti patvirtinto kvalifikuoto vandens gyvūnų sveikatos priežiūros specialisto veiklos auditą; ir
d)
tikrinti, ar ir toliau laikomasi sąlygų, kuriomis remiantis buvo išduotas leidimas.
3. Akvakultūros gyvūnams turi būti taikomos šiuose straipsniuose nustatytos karantino nuostatos:
a)
imlių rūšių gyvūnams - 13, 14 ir 15 straipsniuose;
b)
ligas pernešančių rūšių gyvūnams - 16 ir 17 straipsniuose.
4. Akvakultūros gyvūnai turi būti išleidžiami iš karantino tik gavus kompetentingos institucijos leidimą raštu.
5 straipsnis
Leidimo karantino patalpoms trečiosiose šalyse suteikimas
1. Kad būtų patvirtintos kompetentingos institucijos, karantino patalpos turi atitikti:
a)
nuostatas, kurios yra bent lygiavertės leidimo suteikimo sąlygoms, numatytoms Direktyvos 2006/88/EB 5 straipsnyje;
b)
šio sprendimo I priede nustatytus būtinuosius karantino patalpų reikalavimus.
2. Visoms karantino patalpoms, kurioms suteiktas leidimas, turi būti priskirtas registracijos numeris.
3. Turi būti sudaromas ir Komisijai pateikiamas karantino patalpų, kurioms suteiktas leidimas, sąrašas.
6 straipsnis
Karantino patalpoms trečiosiose šalyse suteikto leidimo galiojimo sustabdymas arba panaikinimas
1. Jeigu kompetentinga institucija gauna pranešimą apie karantino patalpose įtariamą užkrėtimą į sąrašą įtraukta (-omis) liga (-omis), ji privalo:
a)
nedelsdama sustabdyti šių patalpų leidimo galiojimą;
b)
užtikrinti, kad pagal II priedo 3 punktą būtų imtasi įtarimui patvirtinti arba paneigti būtinų priemonių.
2. Pagal 1 dalį sustabdyto galiojimo negalima atšaukti, kol:
a)
įtarimas dėl užkrėtimo atitinkama (-omis) į sąrašą įtraukta (-omis) liga (-omis) oficialiai nepaneigiamas; arba
b)
karantino patalpose sėkmingai nebaigiama (-os) likviduoti atitinkama (-os) į sąrašą įtraukta (-os) liga (-os), o atitinkami karantino skyriai išvalomi ir dezinfekuojami.
3. Kompetentinga institucija privalo nedelsdama panaikinti karantino patalpoms suteiktą leidimą, jeigu patalpos nebeatitinka 5 straipsnio 1 dalyje nustatytų reikalavimų.
Apie tai turi būti nedelsiant pranešta Komisijai.
7 straipsnis
Karantino patalpų sąrašas
Komisija valstybėms narėms pateikia naujus ir atnaujintus karantino patalpų sąrašus, kuriuos ji gauna pagal 5 straipsnio 3 dalį ir su kuriais susipažinti ji sudaro galimybes visuomenei.
III SKYRIUS
AKVAKULTŪROS GYVŪNŲ KARANTINAS BENDRIJOJE
8 straipsnis
Pažyma
1. Jeigu į Bendriją importuojamas akvakultūros gyvūnų siuntas Bendrijoje ketinama laikyti karantine, importuotojas arba jo atstovas pateikia pažymą raštu, kurią pasirašo už karantino patalpas atsakingas asmuo, kurioje patvirtinama, kad akvakultūros gyvūnai bus priimti karantinui.
2. 1 dalyje numatyta pažyma:
a)
parengiama bent viena oficialiąja pasienio kontrolės posto, kuriame atliekami veterinariniai patikrinimai, valstybės narės kalba; tačiau ši valstybė narė gali leisti pažymą parengti kita oficialiąja Bendrijos kalba ir prireikus pateikti oficialų vertimą į vieną iš jos oficialiųjų kalbų;
b)
pateikiama joje nurodant karantino patalpų registracijos numerį.
3. 1 dalyje numatyta pažyma:
a)
pateikiama pasienio kontrolės postui prieš atvežant siuntą; arba
b)
importuotojo arba jo atstovo pateikiama pasienio kontrolės poste prieš leidžiant akvakultūros gyvūnus išvežti iš šio posto.
9 straipsnis
Tiesioginis akvakultūros gyvūnų vežimas į karantino patalpas
Jeigu į Bendriją importuojamas akvakultūros gyvūnų siuntas Bendrijoje ketinama laikyti karantine, jos vežamos tiesiai iš pasienio kontrolės posto į karantino patalpas.
Tokiam vežimui naudojamas transporto priemones oficialus pasienio kontrolės posto veterinarijos gydytojas užplombuoja nuo klastojimo apsaugota plomba.
10 straipsnis
Akvakultūros gyvūnų vežimo stebėsena
1. Jeigu į Bendriją importuojamas akvakultūros gyvūnų siuntas Bendrijoje ketinama laikyti karantine:
a)
oficialiai paskirtas pasienio kontrolės posto veterinarijos gydytojas per vieną darbo dieną nuo siuntos atvežimo į pasienio kontrolės postą, naudodamasis Tarybos direktyvos 90/425/EEB (5) 20 straipsnio 1 dalyje numatyta kompiuterine sistema (TRACES sistema), praneša kompetentingai karantino patalpų institucijai siuntos kilmės ir paskirties vietą;
b)
už karantino patalpas atsakingas asmuo per vieną darbo dieną nuo siuntos atvežimo į karantino patalpas praneša kompetentingai institucijai apie atvežtą siuntą;
c)
kompetentinga karantino patalpų institucija per tris darbo dienas nuo siuntos atvežimo į šias patalpas naudodamasi TRACES sistema praneša oficialiai paskirtam pasienio kontrolės posto veterinarijos gydytojui, kuris jai pranešė apie siunčiamą siuntą, kaip nurodyta a punkte, apie siuntos atvežimą.
2. Jeigu kompetentingai pasienio kontrolės posto institucijai patvirtinama, kad akvakultūros gyvūnai, paskelbti laikytinais karantino patalpose Bendrijoje, nebuvo atvežti į jų paskirties vietą per tris darbo dienas nuo planuojamos atvežimo datos, kompetentinga institucija imasi atitinkamų priemonių.
11 straipsnis
Karantino reikalavimai Bendrijoje
Jeigu pagal Direktyvos 2006/88/EB 17 arba 20 straipsnį akvakultūros gyvūnų siuntų pateikimui rinkai arba pagal Reglamento (EB) Nr. 1251/2008 IV skyrių tokių siuntų importui į Bendriją nustatytas karantino Bendrijoje reikalavimas, siuntos turi atitikti šiuos reikalavimus:
a)
karantine nustatytą laikotarpį gyvūnai turi būti laikomi tose pačiose karantino patalpose Bendrijoje;
b)
akvakultūros gyvūnams turi būti taikomos šiuose straipsniuose nustatytos karantino nuostatos:
i)
imlių rūšių gyvūnams - 13, 14 ir 15 straipsniuose;
ii)
ligas pernešančių rūšių gyvūnams - 16 ir 17 straipsniuose;
c)
akvakultūros gyvūnai turi būti išleidžiami iš karantino tik gavus kompetentingos institucijos leidimą raštu.
12 straipsnis
Priemonės, taikomos patvirtinus ar įtarus užkrėtimą į sąrašą įtraukta (-omis) liga (-omis)
1. Jeigu laikant gyvūnus karantine karantino patalpose įtariama, kad gyvūnai užsikrėtė į sąrašą įtraukta (-omis) liga (-omis), kompetentinga institucija:
a)
pagal II priedo 3 punktą paima ir ištiria atitinkamus mėginius;
b)
užtikrina, kad kol nebus gauti laboratoriniai rezultatai, akvakultūros gyvūnai nebūtų įvežami į karantino patalpas arba iš jų išvežami.
2. Jeigu laikant gyvūnus karantine patvirtinama, kad gyvūnai užsikrėtė į sąrašą įtraukta (-omis) liga (-omis), kompetentinga institucija užtikrina, kad:
a)
visi atitinkamuose karantino skyriuose esantys akvakultūros gyvūnai būtų iškelti ir sunaikinti, atsižvelgiant į atitinkamos (-ų) į sąrašą įtrauktos (-ų) ligos (-ų) išplitimo riziką;
b)
atitinkami karantino skyriai būtų išvalyti ir dezinfekuoti;
c)
po galutinio išvalymo ir dezinfekavimo į atitinkamus karantino skyrius akvakultūros gyvūnai nebūtų įvežami 15 dienų;
d)
atitinkamuose karantino skyriuose vanduo būtų išvalytas tokiu būdu, kad būtų veiksmingai nukenksmintas infekcijos sukėlėjas, sukeliantis atitinkamą (-as) į sąrašą įtrauktą (-as) ligą (-as).
3. Nukrypstant nuo 2 dalies a punkto, kompetentinga institucija gali leisti pateikti rinkai akvakultūros gyvūnus, kurie buvo laikomi karantino patalpose, ir jų produktus, jeigu nekyla pavojaus dėl akvakultūros gyvūnų sveikatos statuso paskirties vietoje, susijusio su atitinkama (-omis) į sąrašą įtraukta (-omis) liga (-omis).
4. Valstybės narės praneša Komisijai apie visas priemones, kurių buvo imtasi pagal šį straipsnį.
IV SKYRIUS
KARANTINO NUOSTATOS
1 SKIRSNIS
Imlios rūšys
13 straipsnis
Karantino trukmė imlių rūšių gyvūnams
1. Žuvys karantine laikomos ne trumpiau kaip 60 dienų.
2. Vėžiagyviai karantine laikomi ne trumpiau kaip 40 dienų.
3. Moliuskai karantine laikomi ne trumpiau kaip 90 dienų.
14 straipsnis
Tikrinimas, mėginių ėmimas, tyrimas ir diagnostika
1. Siekiant įrodyti, kad gyvūnai neserga atitinkama (-omis) į sąrašą įtraukta (-omis) liga (-omis), gyvūnai tikrinami, imami jų mėginiai, jie tiriami ir atliekama diagnostika, kaip nurodyta II priede, ir gaunami neigiami rezultatai.
2. Tikrinimui, mėginių ėmimui, tyrimui ir diagnostikai gali būti naudojami kontroliniai akvakultūros gyvūnai, išskyrus atvejus, kai karantine laikomi marteiliozės (Marteilia refringens) infekcijai imlių rūšių gyvūnai.
3. Kompetentinga institucija nustato naudotinų kontrolinių akvakultūros gyvūnų skaičių, atsižvelgdama į laikomų akvakultūros gyvūnų skaičių, karantino skyriaus dydį ir atitinkamos (-ų) į sąrašą įtrauktos (-ų) ligos (-ų) bei rūšies ypatybes.
4. Kontroliniai akvakultūros gyvūnai yra:
a)
atitinkamai (-oms) į sąrašą įtrauktai (-oms) ligai (-oms) imlios rūšies ir jei įmanoma bei atsižvelgiant į jų gyvenimo sąlygas, imliausių gyvavimo stadijų;
b)
gauti iš valstybės narės, zonos arba teritorinio vieneto, arba trečiosios šalies arba jos dalies, paskelbtų neužkrėsta atitinkama (-omis) į sąrašą įtraukta (-omis) liga (-omis);
c)
neskiepyti nuo atitinkamos (-ų) į sąrašą įtrauktos (-ų) ligos (-ų);
d)
patalpinti į karantino skyrių prieš pat atvežant karantine laikytinus akvakultūros gyvūnus arba nedelsiant juos atvežus ir laikomi karantine kartu su tais gyvūnais ir tokiomis pačiomis zootechninėmis ir aplinkos sąlygomis.
15 straipsnis
Tikrinimas
Kompetentinga institucija tikrina karantino sąlygas bent kiekvienos akvakultūros gyvūnų siuntos karantino laikotarpio pradžioje ir pabaigoje.
Tikrindama kompetentinga institucija:
a)
užtikrina, kad būtų sudarytos palankios aplinkos sąlygos, kurios padėtų laboratoriniais tyrimais nustatyti atitinkamą (-as) į sąrašą įtrauktą (-as) ligą (-as);
b)
nagrinėja įrašus apie nugaišimo atvejus laikant gyvūnus karantine;
c)
prireikus tikrina akvakultūros gyvūnus karantino skyriuose.
2 SKIRSNIS
Ligas pernešančios rūšys
16 straipsnis
Ligas pernešančių rūšių gyvūnams taikomos karantino nuostatos
1. Ligas pernešančių rūšių gyvūnai karantine laikomi ne trumpiau kaip 30 dienų.
2. Vanduo karantino skyriuje keičiamas bent kartą per dieną.
17 straipsnis
Tikrinimas
Kompetentinga institucija tikrina karantino sąlygas bent kiekvienos akvakultūros gyvūnų siuntos karantino laikotarpio pradžioje ir pabaigoje.
Tikrindama kompetentinga institucija:
a)
nagrinėja įrašus apie nugaišimo atvejus laikant gyvūnus karantine;
b)
prireikus tikrina karantino skyriuose esančius akvakultūros gyvūnus.
V SKYRIUS
BAIGIAMOSIOS NUOSTATOS
18 straipsnis
Pereinamojo laikotarpio nuostata
Kol bus patvirtinti diagnostikos metodai, kurie turi būti nustatyti pagal Direktyvos 2006/88/EB 49 straipsnio 3 dalį, mėginiai, paimti siekiant įrodyti, kad karantine laikomi gyvūnai nėra užsikrėtę atitinkama (-omis) į sąrašą įtraukta (-omis) liga (-omis), tiriami taikant diagnostikos metodus, nustatytus Pasaulinės gyvūnų sveikatos organizacijos (TEB) Vandens gyvūnų ligų diagnostinių tyrimų vadovo paskutinės redakcijos atitinkamuose skyriuose, skirtuose kiekvienai atitinkamai (-oms) į sąrašą įtrauktai (-oms) ligai (-oms).
19 straipsnis
Taikymo data
Šis sprendimas taikomas nuo 2009 m. sausio 1 d.
20 straipsnis
Adresatai
Šis sprendimas skirtas valstybėms narėms.
Priimta Briuselyje, 2008 m. gruodžio 12 d.